Gordhan vs. OB: Uitspraak voorbehouFoto: Oupa Mokoena/African News Agency (ANA) Uitspraak is Dinsdag in die hooggeregshof in Pretoria voorbehou in Pravin Gordhan, minister van openbare ondernemings, se aansoek om ŉ dringende tussentydse aansoek teen adv. Busisiwe Mkhwebane, Openbare Beskermer. Gordhan het die hofaansoek gebring om die remediërende optrede wat die OB in haar verslag oor die sogenaamde geheime eenheid by die Suid-Afrikaanse Inkomstediens (SAID) beveel het, te verhoed. Julius Malema, leier van die EFF, het die hofsaak saam met ander lede van die party se leierskap bygewoon om hul ondersteuning aan Mkhwebane te wys. Volgens die EFF ondersteun hulle nie noodwendig vir Mkhwebane nie maar die amp wat sy beklee. Adv. Thabani Masuku, Mkhwebane se regsverteenwoordiger, het tydens die saak ŉ striemende aanval op Gordhan se aansoek gedoen en aan die hof gesê dit is beledigend en dat dit die kantoor van die OB ondermyn. Die regspanne in die saak wag vir verrigtinge in die hooggeregshof in Pretoria om te begin. (Foto: Brenda Masilela/ANA) Masuku het gesê Gordhan se enigste beweegrede om die OB as korrup en wetlik ongeletterd te beskryf, is vanweë die bevindings wat sy oor die sogenaamde geheime eenheid gemaak het. Hy het gesê die hof moet nie Gordhan se aansoek oorweeg nie, gegewe sy benadering. “ŉ Mens kan nie beledigend wees omdat jy nie met ŉ siening saamstem nie,” het hy gesê. Hy sê die minister beskuldig die OB daarvan dat sy haar grondwetlike magte misbruik om staatskaping te steun en korrupte politieke motiewe na te jaag om mag van hom weg te neem, hoewel hy as minister deur die Grondwet verplig word om die OB se waardigheid te beskerm. Masuku sê Gordhan kan nie sonder bewyse in ŉ hof wilde bewerings teen Mkhwebane maak nie. “Wat moet ŉ verantwoordelike OB doen in die lig van bewerings wat die publiek se vertroue in haar kantoor ondermyn?” het Masuku gesê. Adv. Wim Trengove, namens Gordhan, het aan die hof gesê dat Mkhwebane sy kliënt se aanbod om op die bevindings teen hom te reageer, geïgnoreer het. Die EFF-leier Julius Malema was ook in die hof ter ondersteuning van Mkhwebane. (Foto: Twitter) Trengove het aangevoer Mkhwebane het ŉ reputasie daarvoor dat sy sommige partye wat in haar verslae geïmpliseer word, nié die kans gee om te reageer voordat sy haar ondersoeke afhandel en negatiewe bevindings maak nie. “Dit sluit nie net Gordhan in nie, maar ook die president, die minister van polisie en die Nasionale Direkteur van Openbare Vervolging,” het Trengove gesê. Hy het voortgegaan om Mkhwebane se bevindings te diskrediteer en gesê die geheime eenheid was heeltemal wettig en het ’n mandaat gehad om georganiseerde misdaad wat gepleeg is met die doel om die SAID te bedrieg, doeltreffend te beveg. Trengove het voorts gesê daar is geen rede vir die dringende inwerkingstelling van die remediërende optrede nie, terwyl die wettigheid van die verslag steeds betwis word.